Kirkelig Undervisningsforbund, KUFO, er en fagforening som organiserer undervisningsansatte i kirken, både menighetsarbeidere, menighetspedagoger og kateketer. Vi følger nøye med på debatten rundt kirkelig organisering og spesielt hvor arbeidsgiveransvaret skal ligge. Vi synes dette er en viktig sak for fremtiden til kirken og kirkens ansatte. Uansett hva utfallet blir til slutt, så må det jobbes grundig med prosesser og gode løsninger for de ansatte i kirken.

Vi sendte inn vårt høringssvar på kirkelig organisering, og vi ønsket, som flere andre fagforeninger som organiserer kirkefaglige ansatte, at arbeidsgiveransvaret løftes opp på et nasjonalt nivå, samtidig som daglig ledelse lokalt i menigheten må styrkes. Vi er opptatt av at våre medlemmer skal bli tatt vare på som arbeidstakere gjennom avtaleverk i KAs tariffområde og at vår medbestemmelsesrett skal sikres også inn i ny organisering. Samtidig skal det daglige arbeidet vi gjør i lokalmenigheten, ledes på en god måte slik at vi kan utnytte ressursene på best mulig måte for å skape vekst i menighetene vi jobber. Undervisningsansatte har sitt engasjement der de jobber lokalt, og slik tror vi det vil fortsette å være med en nasjonal arbeidsgiver.

KUFO er bekymret for medbestemmelsesretten, både når det gjelder ansettelser og i partsammensatt utvalg samt andre møtepunkt mellom arbeidsgiver og arbeidstakerorganisasjonene. Vi ser at det er utfordringer knyttet til medbestemmelse lokalt i dag og det er behov for kompetanse og opplæring både blant arbeidsgivere og arbeidstakere lokalt. Slik KUFO ser det, er dette satt mer i system i rDnk og at det blir fulgt opp på en annen måte enn vi får til i alle de ulike fellesrådene rundt om i landet.

I dag har vi to arbeidsgiverlinjer som for ansatte skaper utfordringer og unødvendige uenigheter. Noen staber er store og noen er små, noen steder er det store ressurser og god arbeidsfordeling, og andre steder er det få ansatte som gjør mange ulike oppgaver. Vi er samtidig én organisasjon, Den Norske kirke, og vi er ansatt i en eller flere menigheter. Vi jobber alle lokalt i menighet, vi er engasjert der vi jobber, og det vil ikke endre seg med en nasjonal arbeidsgiver. Prestene er i dag ansatt nasjonalt, men jobber lokalt, og lokalmenigheten har en engasjert prest som jobber lokalt. Slik bør det også være for alle ansatte, og dette er KUFO enige med både presteforeningen og Diakonforbundet om. Vi deler ikke bekymringen om at det lokale vil svekkes dersom arbeidsgiveransvaret flyttes opp til en nasjonal arbeidsgiverlinje, men vi tror heller at den vil skape større muligheter for en profesjonell arbeidsgiver for våre medlemmer. Slik det er i dag, ligger det mange oppgaver til kirkevergen, og vi ser at det er viktig at det sikres godt samarbeid inn mot kommunene, også for å sikre god økonomi til kirkene våre. KUFO synes derfor det er uheldig hvis kirkemøtet nå vedtar den nye modell 3, som ligner mye på den løsningen vi har i dag med to arbeidsgivere.

Det er foreslått at kirkerådet fastsetter et felles personalreglement for hele Den norske kirke. Så lenge vi ikke har en nasjonal arbeidsgiver, men at arbeidsgiveransvaret for de fleste ansatte ligger på fellesrådsnivå slik i dag, så ser vi at det kan bli vanskeligheter med dette. Det må legges til rette for og sikres god oppfølging, kursing og opplæring internt i fellesrådene slik at dette i det hele tatt vil kunne gjennomføres. Fellesrådene mangler i flere tilfeller nok kunnskap om vedtak som fattes i kirkemøtet. Dette kan vi se eksempel på gjennom valget av stillingstitler som kirkemøtet i vedtok i 2015, der stillingstitlene for undervisningsansatte i den norske kirke er menighetsarbeider, menighetspedagog og kateket. KA har også disse titlene i sitt tariffområde. Samtidig ser vi at det florerer fortsatt med ulike titler, og det lyses fortsatt ut stillinger som «trosopplærer» og lignende. KUFO ønsker å sikre at vi er ett fellesskap blant alle ansatte og særlig de som representerer kirkefagene, og at i kirker rundt om i hele landet er det mer enn gudstjenesteliturgien som er likt. Vi tror derfor at dette vil kunne følges opp bedre og sikres gjennom én arbeidsgiverlinje, Den norske kirke, og samtidig styrke den lokale ledelsen lokalt i menigheten. Dersom det fortsatt skal være to arbeidsgiverlinjer, må det sikres en god personalpolitikk, et godt sted å jobbe for kirkens ansatte og at rekrutteringen til kirkelige stillinger igjen vil øke, og håper at kirkerådet tenker gode planer for dette.

Det er beskrevet i modell 3 at prosten er kirkefaglig leder, og KUFO mener det er viktig at den kirkefaglige ledelsen av alle kirkefaglige stillinger styrkes med en leder. Ved at prosten leder flere enn én faggruppe, slik det er i dag, vil det kunne samle kirkefaget til å jobbe mer tverrfaglig og utnytte ressursene på en god måte. Samtidig kan dette skape utfordringer dersom det er to arbeidsgivere, og da må det delegeres et arbeidsgiveransvar til prostene innenfor ledelse av det kirkefaglige arbeidet. Dersom kirkemøtet går inn for modell 3, vil vi anbefale at det vurderes og sees på muligheten for at kirkefaglige stillinger, uavhengig av vigsling, overføres til rettssubjektet Den norske kirke, slik at alle kirkefaglige ansatte har samme arbeidsgiver. Det er også mulig å tenke seg at det trengs å endre navn på prostestillingen, for eksempel til kirkefagsjef slik det finnes på bispedømmekontorene, da denne tittelen omfatter hele feltet for kirkefag.

KUFO har også skrevet i vårt høringssvar at biskopenes rolle bør arbeides videre med og at det bør utarbeides retningslinjer for hvilke verktøy biskopene bør ha for å kunne utføre sitt tilsyn på en god måte også i fortsettelsen. Tilsynet bør gjelde for alle ansatte i kirken, med et særskilt tilsyn for vigslede medarbeidere, og det bør frikopbles fra arbeidsgiveransvaret. Vi ønsker at biskopen skal være en strategisk og åndelig leder og utøve tilsyn med menighet, sokn og ansatte. Biskopen bør legge til rette på en god måte for åndelig og faglig utvikling blant de kirkefaglige ansatte.

Vi ønsker alle valgte medlemmer i kirkemøtet lykke til videre og ber dere også lytte til kirkens ansatte.